ΓΡΑΠΤΗ ΕΡΩΤΗΣΗ E-2063/97 υποβολή: Mark Watts (PSE) προς την Επιτροπή (16 Iουνίου 1997)

Θέμα: Περιορισμοί στις διαστάσεις και το βάρος των οχημάτων

Ωπως σε πολλές άλλες πόλεις και χωριά, η μεσαιωνική περιοχή και ο λιμένας Cinque του Sandwich στο Kent υποφέρουν από τον πολλαπλασιασμό μεγαλύτερων και βαρύτερων φορτηγών που προξενούν τεράστια φυσική και περιβαλλοντική ζημιά τόσο στον ιστό της πόλης όσο και στην ποιότητα ζωής των κατοίκων της.

Το Δημοτικό Συμβούλιο υποστηρίζει ενθέρμως τη μείωση των διαστάσεων και του βάρους των οχημάτων ενώ ταυτόχρονα αναγνωρίζει ότι είναι ανάγκη να διατηρηθεί η ζωντάνια και η βιωσιμότητα των πόλεων.

Ως εκ τούτου, ο δήμος προτείναι να ενθαρρυνθεί η δημιουργία κέντρων διανομής σε στρατηγικά σημεία με σκοπό τη μεταφορά των αγαθών σε μικρότερα οχήματα που στη συνέχεια θα πραγματοποιούν την παράδοση και συλλογή εμπορευμάτων σε πόλεις και χωριά.

Μπορεί η Επιτροπή να σχολιάσει την πρόταση αυτή, να περιγράψει τις εμπειρίες που έχουν αποκτηθεί αλλού και να αναφέρει τα μέτρα που λαμβάνονται προκειμένου να μετριασθούν οι περιβαλλοντικές επιπτώσεις των φορτηγών που προορίζονται για τη μεταφορά εμπορευμάτων ενώ ταυτόχρονα δεν θα θίγεται η εμπορική βιωσιμότητα;

Απάντηση του κ. Bjerregaard εξ ονόματος της Επιτροπής (29 Ιουλίου 1997)

Η οδηγία 96/53/ΕΟΚ του Συμβουλίου καθορίζει γενικούς κανόνες για τα μέγιστα βάρη των οδικών οχημάτων, τα οποία πρόκειται να διασφαλίσουν ελεύθερη κυκλοφορία για διεθνείς διαδρομές ανά την Κοινότητα. Η οδηγία αυτή καθορίζει επίσης μέγιστες διαστάσεις για όλα τα οχήματα στην Κοινότητα ((ΕΕ L 235 17.9.1996. )). Ωστόσο, το ζήτημα των τοπικών περιορισμών σχετικά με το μέγιστο βάρος ή τις διαστάσεις των οχημάτων για λόγους κυκλοφοριακής ασφάλειας ή προστασίας του περιβάλλοντος αποτελεί ζήτημα εθνικής ή τοπικής αρμοδιότητας, που υπόκειται στην αρχή της ισοτιμίας έναντι της εθνικότητας του οχήματος.

Η Επιτροπή αναγνωρίζει ότι η κυκλοφορία μεγάλων και βαρέων φορτηγών οχημάτων προκαλεί ειδικά προβλήματα σε αστικές περιοχές, ιδίως σε ιστορικά κέντρα πόλεων. Είναι υπέρ της μείωσης των επιπτώσεων των φορτηγών στο αστικό περιβάλλον και στην ποιότητα ζωής. Επομένως, η Επιτροπή έχει υποβάλει προτάσεις για την θεμιτή και αποτελεσματική διατίμηση των οδών, βάσει της αρχής «ο ρυπαίνων πληρώνει», προωθεί σιδηροδρομικές επιχειρήσεις συνδυασμένων μεταφορών, ώστε να ενθαρρυνθεί η μετατόπιση του τρόπου μεταφοράς του φορτίου από το οδικό δίκτυο και ευνοεί καινοτόμες εμπειρίες, περιλαμβανομένης της αστικής διοικητικής μέριμνας (π.χ. κέντρα διανομής εμπορευμάτων), η οποία μειώνει την ανάγκη μετακινήσεων φορτηγών στις πόλεις. Στο πλαίσιο αυτό, η Επιτροπή, σύμφωνα με το πρόγραμμά της για την συνεργασία στον τομέα της επιστημονικής και τεχνικής έρευνας (COST 321), προώθησε την έρευνα για την αστική μεταφορά προϊόντων, με αποτελέσματα τα οποία παρουσιάστηκαν σε σεμινάριο για την «Μεταφορά εμπορευμάτων στην αειφόρο πόλη» (Vitoria, 06-07 Απριλίου 1995). Περαιτέρω, η Επιτροπή στηρίζει τις δραστηριότητες δικτύου 60 δήμων ανά την Ευρώπη (δίκτυο πόλεων χωρίς αυτοκίνητα), το οποίο εξετάζει τα προβλήματα που συνδέονται με την εμπορική κυκλοφορία σε αστικές περιοχές, μέσω της αναπτύξεως ολοκληρωμένων στρατηγικών διαχείρισης φορτίων, προκειμένου να οργανωθεί περισσότερο αποτελεσματικά η εμπορική κυκλοφορία, να οριοθετηθεί η πρόσβαση στις παρυφές των πόλεων με τη βοήθεια μικτών μεταφορών και να μειωθεί η χρήση ρυπαντικών καυσίμων, καθώς και οι διαστάσεις και οι διαδρομές των οχημάτων εντός των πόλεων.

Επιπλέον, μπορεί να γίνει παραπομπή στην υφιστάμενη κοινοτική νομοθεσία, σχετικά με τις εκπομπές μονοξειδίου του άνθρακα, υδρογονανθράκων και οξειδίων του αζώτου, καθώς και σωματιδίων από πετρελαιοκινητήρες σε βαρέα οχήματα (οδηγία 88/77/ΕΟΚ, όπως τροποποιήθηκε τελευταία από την οδηγία 96/1/ΕΚ) ((ΕΕ L 40 17.2.1996. )) και σχετικά με τις εκπομπές θορύβου από μηχανοκίνητα οχήματα (70/157/ΕΟΚ όπως τροποποιήθηκε τελευταία από την οδηγία 96/20/ΕΚ) ((ΕΕ L 92 13.4.1996. )). Στην ανακοίνωσή της ((COM(96) 248. )) για το πρόγραμμα Auto-oil, η Επιτροπή ανέλαβε να υποβάλει προτάσεις για περαιτέρω περιορισμό των προτύπων εκπομπών από βαρέα οχήματα. Τονίζει την κοινή ευθύνη της Κοινότητας και των τοπικών, περιφερειακών και εθνικών αρχών όσον αφορά την αποτελεσματική αντιμετώπιση σε σχέση με το κόστος των τοπικών προβλημάτων περιβάλλοντος. Σχετικά με την μελλοντική πολιτική για το θόρυβο, δημοσιεύθηκε πρόσφατα πράσινη βίβλος ((COM(96) 540 τελικό. )) από την Επιτροπή. Τονίζει επιλογές για μελλοντικές δράσεις όσον αφορά τον θόρυβο των ελαστικών επισώτρων, την ένταξη των δαπανών για το θόρυβο σε δημοσιονομικά μέσα, την τροποποίηση της κοινοτικής νομοθεσίας σχετικά με τις δοκιμές της οδικής ποιότητας, έτσι ώστε να περιλαμβάνεται ο θόρυβος και να προωθούνται τα οδοστρώματα χαμηλού θορύβου με κοινοτική χρηματοδότηση.